[{"text_idx": "#000001", "text": "Torrodd y newyddion ddydd Mercher bod Cei Connah wedi cael eu cyhuddo o dorri rheolau\u2019r Cymru Premier JD drwy chwarae chwaraewr anghymwys mewn chwe ge\u0302m gynghrair, a bydd y clwb yn derbyn 18 pwynt o gosb os na fydd eu hape\u0302l yn erbyn y cyhuddiad yn llwyddiannus."}, {"text_idx": "#000002", "text": "Dim ond un chwaraewr y gall clwb ei arwyddo y tu allan i\u2019r ffenestr drosglwyddo, a\u2019r honiad yw bod y Nomadiaid wedi arwyddo Neal Eardley a Paulo Mendes yn y cyfnod hwnnw gan dorri\u2019r rheolau."}, {"text_idx": "#000003", "text": "Mae Cei Connah yn 6ed yn y tabl ar hyn o bryd, ond byddai colli 18 pwynt yn golygu cwymp sylweddol i\u2019r 11eg safle gan chwalu eu gobeithion o gyrraedd y Chwech Uchaf a sicrhau lle\u2019n Ewrop trwy\u2019r gynghrair."}, {"text_idx": "#000006", "text": "Gyda dim ond dwy ge\u0302m i fynd tan yr hollt mae\u2019r Seintiau Newydd, Pen-y-bont a\u2019r Fflint eisoes wedi sicrhau eu lle yn y Chwech Uchaf, a bydd Y Drenewydd a\u2019r Bala yn gobeithio croesi\u2019r llinell y penwythnos hwn."}, {"text_idx": "#000009", "text": "A pe bae Cei Connah yn ennill eu hape\u0302l yn erbyn y cyhuddiad o dorri rheolau, fe all y Nomadiaid sicrhau eu lle yn y Chwech Uchaf y penwythnos yma os aiff canlyniadau eraill o\u2019u plaid."}, {"text_idx": "#000010", "text": "Mae Cei Connah wedi gorffen yn yr hanner uchaf am chwe blynedd yn olynol, a dywedodd Craig Harrison y byddai ennill y gwpan yn golygu dim os na fedrith y clwb gyrraedd y Chwech Uchaf."}, {"text_idx": "#000011", "text": "Mae\u2019r Fflint eisoes yn saff o\u2019u lle yn yr hanner uchaf, ac mae bechgyn Neil Gibson yn gyfartal ar bwyntiau gyda Phen-y-bont yn y ras am yr ail safle a lle\u2019n Ewrop."}, {"text_idx": "#000012", "text": "Ge\u0302m gyfartal 1-1 oedd hi rhwng y ddau di\u0302m fis diwethaf gyda Connor Simpson yn sgorio\u2019i go\u0302l gyntaf i\u2019r Nomadiaid cyn i Callum Bratley unioni\u2019r sgo\u0302r wedi 95 munud i gipio pwynt i\u2019r Fflint."}, {"text_idx": "#000013", "text": "Roedd Cei Connah wedi ennill pum ge\u0302m yn olynol yn erbyn Y Fflint cyn ildio\u2019n hwyr ar Gae-y-Castell bythefnos yn o\u0302l, a dyw\u2019r Nomadiaid heb golli ge\u0302m ddarbi Sir y Fflint ers 2011."}, {"text_idx": "#000015", "text": "10 diwrnod ers i\u2019r clybiau gwrdd yn Neuadd y Parc bydd y ti\u0302m sydd ar waelod y tabl yn herio\u2019r clwb ar y copa unwaith yn rhagor."}, {"text_idx": "#000016", "text": "Er i\u2019r Derwyddon wneud yn rhyfeddol i gadw\u2019r ge\u0302m yn ddi-sgo\u0302r tan yr egwyl, roedd newid tactegol a thri eilydd yn ddigon i agor y llifddorau yn yr ail hanner gyda\u2019r Seintiau\u2019n sgorio bum gwaith cyn i Nacho Torres rwydo go\u0302l gysur i\u2019r ymwelwyr (YSN 5-1 Cefn)."}, {"text_idx": "#000017", "text": "Mae hogiau\u2019r Graig 16 pwynt y tu o\u0302l i weddill y pac yn dilyn rhediad o 29 ge\u0302m gynghrair heb fuddugoliaeth gan gasglu dim ond dau bwynt y tymor hwn."}, {"text_idx": "#000018", "text": "Mae\u2019r Seintiau, ar y llaw arall, 19 pwynt yn glir ar y brig ar o\u0302l ennill eu saith ge\u0302m ddiwethaf, ac mae\u2019n edrych fel mae mater o amser fydd hi tan bydd cewri Croesoswallt yn cael eu dwylo ar dlws y cynghrair am y tro cyntaf ers tair blynedd."}, {"text_idx": "#000019", "text": "Mae\u2019r Seintiau wedi ennill eu wyth ge\u0302m ddiwethaf yn erbyn y Derwyddon, ac heb golli yn eu 23 ge\u0302m ddiwethaf yn erbyn criw Cefn Mawr (ennill 21, cyfartal 2)."}, {"text_idx": "#000021", "text": "Roedd hi\u2019n fuddugoliaeth anferthol i Aberystwyth yn eu ge\u0302m ddiwethaf wrth i\u2019r Gwyrdd a\u2019r Duon drechu Hwlffordd o 2-0 ar Goedlan y Parc gan agor bwlch o bum pwynt rhyngddyn nhw a\u2019r Adar Gleision yn safleoedd y cwymp."}, {"text_idx": "#000022", "text": "Mae Hwlffordd bellach ar rediad o naw ge\u0302m heb fuddugoliaeth ac os na fedran nhw sicrhau triphwynt allweddol y penwythnos yma yna bydd hogiau\u2019r de-ddwyrain yn wynebu brwydr go iawn i aros yn y gynghrair."}, {"text_idx": "#000023", "text": "Mae Aberystwyth wedi ennill eu dwy ge\u0302m ddiwethaf gan sgorio saith go\u0302l, ac hynny ar o\u0302l sgorio dim ond 14 go\u0302l yn eu 18 ge\u0302m gynghrair flaenorol."}, {"text_idx": "#000024", "text": "Mae Pen-y-bont wedi sicrhau eu lle yn y Chwech Uchaf am yr ail dymor yn olynol, a nawr y nod i di\u0302m Rhys Griffiths bydd ceisio dal eu gafael ar yr 2il safle er mwyn cyrraedd Ewrop am y tro cyntaf yn hanes y clwb."}, {"text_idx": "#000025", "text": "Mae\u2019r Barri wedi cyrraedd y Chwech Uchaf ym mhob un o\u2019r tri tymor diwethaf, ond mae\u2019n edrych fel mae brwydr i osgoi\u2019r cwymp fydd hi i fechgyn Gavin Chesterfield am weddill y tymor, gan mae dim ond pedwar pwynt sy\u2019n gwahanu\u2019r Dreigiau a\u2019r ddau isaf."}, {"text_idx": "#000026", "text": "Mae hogiau Rhys Griffiths ar rediad o bum ge\u0302m heb golli yn erbyn Y Barri ac wedi ennill pedair o\u2019r gemau rheiny heb ildio go\u0302l, yn cynnwys eu buddugoliaeth gyfforddus o bedair i ddim y penwythnos diwethaf."}, {"text_idx": "#000027", "text": "Mae\u2019r Barri wedi colli chwech o\u2019u saith ge\u0302m ddiwethaf, tra bod Pen-y-bont ond wedi colli un o\u2019u wyth ge\u0302m ddiwethaf, a\u2019r golled honno yn dod mewn ge\u0302m agos oddi cartref yn erbyn y ceffylau blaen (YSN 3-2 Pen)."}, {"text_idx": "#000029", "text": "Ar o\u0302l dechrau arbennig i\u2019r tymor dyw pethau heb fynd cystal i\u2019r Drenewydd ers y toriad dros y Nadolig gyda\u2019r Robiniaid yn cael ge\u0302m gyfartal 1-1 yn erbyn Hwlffordd cyn colli 1-0 yn erbyn Y Bala."}, {"text_idx": "#000030", "text": "Er hynny, dim ond pwynt sydd ei angen ar Y Drenewydd o\u2019u tair ge\u0302m nesaf i sicrhau eu lle yn y Chwech Uchaf."}, {"text_idx": "#000031", "text": "Bydd Met Caerdydd yn benderfynol o roi siom ddydd Sul y tu o\u0302l iddyn nhw ar o\u0302l colli ar giciau o\u2019r smotyn yn erbyn Cei Connah yn rownd derfynol Cwpan Nathaniel MG."}, {"text_idx": "#000032", "text": "Mae gan Met Caerdydd a\u2019r Drenewydd ge\u0302m wrth gefn ar y gweddill, i\u2019w chwarae yn erbyn ei gilydd y penwythnos nesaf, a gyda\u2019r myfyrwyr ar rediad o bum ge\u0302m gynghrair heb golli, tydyn nhw ddim allan o\u2019r ras am y Chwech Uchaf eto."}, {"text_idx": "#000033", "text": "Dyw\u2019r Drenewydd heb ennill oddi cartref yn erbyn Met Caerdydd ers 1999 pan oedd y clwb yn chwarae dan enw Inter Caerdydd."}, {"text_idx": "#000035", "text": "Ar o\u0302l curo\u2019r Cofis o dair i ddim nos Wener diwethaf, mae\u2019r Bala\u2019n gwybod y byddai buddugoliaeth arall ddydd Sadwrn yn sicrhau eu lle yn y Chwech Uchaf am yr wythfed tymor yn olynol."}, {"text_idx": "#000036", "text": "Mae Caernarfon wedi cyrraedd y Chwech Uchaf ym mhob un o\u2019r tri tymor diwethaf, ond gyda dim ond dwy ge\u0302m i fynd tan yr hollt, mae\u2019r Caneri\u0302s un pwynt yn brin o\u2019r hanner uchaf."}, {"text_idx": "#000037", "text": "Wedi dweud hynny, byddai Caernarfon yn elwa ac yn codi i\u2019r Chwech Uchaf os caiff Cei Connah eu profi\u2019n euog o dorri rheolau\u2019r gynghrair."}, {"text_idx": "#000038", "text": "Tydi\u2019r Bala heb golli mewn pum ge\u0302m (pedair llechen la\u0302n) a bellach dim ond dau bwynt sy\u2019n gwahanu ti\u0302m Colin Caton a Phen-y-bont (2il) yn y ras i gyrraedd Ewrop."}, {"text_idx": "#000039", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]